
Κυριακή, 27 Σεπτεμβρίου 2026
ΔΕΛΤΙΟ ΤΥΠΟΥ
Εντοπισμός 90 αλλοδαπών στους Καλούς Λιμένες - Συνέχεια ενημέρωσης αναφορικά με τον εντοπισμό και διάσωση 57 και 49 αλλοδαπών νότια της Γαύδου – Συνέχεια ενημέρωσης αναφορικά με τον εντοπισμό 49 αλλοδαπών στη νήσο Χρυσή – Προσάραξη Ι/Φ σκάφους στον Θερμαϊκό κόλπο – Θάνατος επιβάτη Κ/Ζ πλοίου στη Θήρα – Διακομιδές ασθενών
Τις μεσημβρινές ώρες σήμερα, ενημερώθηκε η Λιμενική Αρχή των Καλών Λιμένων για τον εντοπισμό αλλοδαπών στην παραλία της Λούτρας δήμου Φαιστού, οι οποίοι είχαν αποβιβαστεί από πνευστή λέμβο. Στην περιοχή έσπευσαν στελέχη της Λιμενικής Αρχής των Καλών Λιμένων, όπου εντόπισαν ενενήντα αλλοδαπούς (85 άνδρες και 5 ανήλικους), οι οποίοι οδηγήθηκαν με λεωφορείο συνοδεία στελεχών του Κλιμακίου Ειδικών Αποστολών του Κεντρικού Λιμεναρχείου Ηρακλείου και Αστυνομικού Τμήματος Φαιστού στο λιμάνι του Ηρακλείου. Από το Κεντρικό Λιμεναρχείο Ηρακλείου που διενεργεί την προανάκριση, κατασχέθηκε ένας εξωλέμβιος κινητήρας, ενώ η λέμβος καταστράφηκε.
*****
Συνέχεια ενημέρωσης:

Αναφορικά με τον εντοπισμό και τη διάσωση 57 και 49 αλλοδαπών νότια της Γαύδου την 26-09-2026, συνελήφθησαν ένας 19χρονος αλλοδαπός (υπήκοος  Σουδάν) και ένας 26χρονος αλλοδαπός (υπήκοος Νοτίου Σουδάν) αντίστοιχα για παράβαση του Ν. 3386/2005 («Παράνομη είσοδος στη χώρα»), του Ν. 5038/23 («Διευκόλυνση»), του Ν. 5275/2026 («Προώθηση πολιτικών νόμιμης μετανάστευσης») και του άρθρου 306 του Π.Κ. («Έκθεση»), καθώς αναγνωρίστηκαν από τους υπόλοιπους αλλοδαπούς επιβαίνοντες των λέμβων ως οι διακινητές που τους μετέφεραν από το Τομπρούκ της Λιβύης στην Ελλάδα έναντι χρηματικής αμοιβής. Προανάκριση διενεργείται από το Κεντρικό Λιμεναρχείο Χανίων.

*****
Συνέχεια ενημέρωσης:

Αναφορικά με τον εντοπισμό και τη διάσωση 49 αλλοδαπών από τη νήσο Χρυσή πρωινές ώρες χθες, συνελήφθη ένας 17χρονος αλλοδαπός (υπήκοος Νοτίου Σουδάν) για παράβαση του Ν. 3386/2005 («Παράνομη είσοδος στη χώρα»), του Ν. 5038/23 («Διευκόλυνση»), του Ν. 5275/2026 («Προώθηση πολιτικών νόμιμης μετανάστευσης») και του άρθρου 306 του Π.Κ. («Έκθεση»), καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε από το Τομπρούκ της Λιβύης στην Ελλάδα έναντι χρηματικής αμοιβής. Προανάκριση διενεργείται από το Λιμεναρχείο Ιεράπετρας.

*****
Τις βραδινές ώρες χθες, ενημερώθηκαν οι Λιμενικές Αρχές της Θεσσαλονίκης και της Μηχανιώνας από το Ενιαίο Κέντρο Συντονισμού Έρευνας και Διάσωσης του Λ.Σ.-ΕΛ.ΑΚΤ. για περιστατικό προσάραξης ενός ιστιοφόρου (Ι/Φ) σκάφους, με δύο αλλοδαπούς επιβαίνοντες (υπήκοους Γερμανίας), στη θαλάσσια περιοχή Αγίας Τριάδας Θερμαϊκού κόλπου. Αμέσως ενεργοποιήθηκε το τοπικό σχέδιο έκτακτης ανάγκης και στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. και δύο Περιπολικά οχήματα Λ.Σ.-ΕΛ.ΑΚΤ. από ξηράς προς παροχή συνδρομής. Το Ι/Φ αποκολλήθηκε με τη συνδρομή του αλιευτικού σκάφους «ΔΗΜΗΤΡΑ» Ν.Θ. 1713 και του ταχύπλοου σκάφους «ΜΕΛΙΤΩΝ» Τ.Θ. 258α και στη συνέχεια κατέπλευσε αυτοδύναμα στο λιμάνι του Ναυτικού Ομίλου Ανοιχτής Θαλάσσης Καλαμαριάς Θεσσαλονίκης. Από το περιστατικό δεν υπήρξε τραυματισμός και δεν διαπιστώθηκε εισροή υδάτων στο σκάφος ή θαλάσσια ρύπανση. Από το Κεντρικό Λιμεναρχείο Θεσσαλονίκης που διενεργεί την προανάκριση απαγορεύτηκε ο απόπλους του ιστιοφόρου μέχρι την προσκόμιση σχετικού βεβαιωτικού από τον παρακολουθούντα νηογνώμονα.
*****
Τις απογευματινές ώρες την 25.09.2026, ενημερώθηκε η Λιμενική Αρχή της Θήρας από τον ναυτικό πράκτορα κρουαζιερόπλοιου σημαίας Bermuda, ότι ένας 68χρονος αλλοδαπός επιβάτης (υπήκοος Ηνωμένου Βασιλείου) απεβίωσε εντός του πλοίου κατά τη διάρκεια του πλου από το λιμάνι της Cadiz Ισπανίας για Θήρα. Το πλοίο κατέπλευσε πρωινές ώρες σήμερα και ο 68χρονος μεταφέρθηκε με επιβατηγό – λάντζα στον λιμένα «ΑΘΗΝΙΟΣ» ν. Θήρας και στη συνέχεια διακομίστηκε στο Γενικό Νοσοκομείο Θήρας. Από το Λιμεναρχείο Θήρας που διενεργεί την προανάκριση, παραγγέλθηκε η μεταφορά της σορού στην Ιατροδικαστική Υπηρεσία Πειραιά για τη διενέργεια νεκροψίας – νεκροτομής.
*****
Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-75χρονου, από το λιμάνι του Καστού Λευκάδας στο λιμάνι του Μύτικα Αιτωλοακαρνανίας, με το θαλάσσιο ταξί «ΝΤΟΛΦΙΝ ΕΞΠΡΕΣ ΙΙ» Ν.Λ. 313.

-57χρονου, από το λιμάνι του Μανδρακίου της Νίσυρου στο λιμάνι της Καρδάμαινας της Κω, με το Ε/Γ-Τ/Ρ «ΑΝΤΩΝΙΟΣ» Ν. Κω 40,
-62χρονου, από το λιμάνι της Ηρακλειάς στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ V» Ν.N. 67,
-79χρονου, από το λιμάνι της Χάλκης στο λιμάνι του Κάμειρου της Σκάλας Ρόδου, με Περιπολικό σκάφος Λ.Σ.-ΕΛ.ΑΚΤ. και
-12χρονης, από το λιμάνι της Αλόννησου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν. Π. 10001.

